Document ID: 31974R1516

31974R1516
L 163/21
JURNALUL OFÍCIAL AL UNIUNII EUROPENE
REGULAMENTUL (CEE) NR. 1516/74 AL COMISIEI
din 18 iunie 1974
privind controlul care trebuie efectuat de către statele membre, în special în ceea ce privește contractele încheiate între fabricanții de zahăr și producătorii de sfeclă
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 1009/67/CEE al Consiliului din 18 decembrie 1967 privind organizarea comună a piețelor în sectorul zahărului (1), modificat ultima dată de Regulamentul (CEE) nr. 1928/73 (2), în special articolul 5 alineatul (4), articolul 31 alineatul (6) și articolul 38,
având în vedere Regulamentul (CEE) nr. 206/68 al Consiliului din 20 februarie 1968 de stabilire a prevederilor generale pentru contractele și acordurile interprofesionale privind achiziționarea sfeclei (3), modificat ultima dată de actul (4) anexat la tratatul de aderare (5) a noilor state membre la Comunitatea Economică Europeană și la Comunitatea Europeană a Energiei Atomice, în special articolul 11,
întrucât o serie de dispoziții adoptate în sectorul zahărului, în special, cele prevăzute la articolele 5, 30 și 31 din Regulamentul nr. 1009/67/CEE și în Regulamentul (CEE) nr. 206/68 privesc contractele și acordurile interprofesionale încheiate pentru achiziționarea sfeclei; întrucât s-a dovedit necesar controlul periodic al conformității dispozițiilor prevăzute în contractele și acordurile menționate anterior cu dispozițiile Comunității; întrucât, în acest scop, statele membre pot realiza controale eficiente;
întrucât este necesară adaptarea Regulamentului (CEE) nr. 1087/69 al Comisiei din 11 iunie 1969 privind comunicările din statele membre în ceea ce privește zahărul (6), modificat ultima dată de Regulamentul (CEE) nr. 700/73 (7);
întrucât comunicarea de către statele membre privind rezultatul controalelor efectuate poate îmbunătăți armonizarea acestor controale în cadrul Comunității;
întrucât Comitetul de gestionare a zahărului nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Fiecare stat membru controlează periodic concordanța dispozițiilor prevăzute pe plan profesional privind, în special, achiziționarea și plata sfeclei cu dispozițiile comunitare corespunzătoare.
Articolul 2
Rezultatul controlului prevăzut la articolul 1 este comunicat Comisiei înainte de data de 30 iunie a fiecărui an. La cerere, Comisiei îi sunt comunicate acorduri interprofesionale și formulare de contract.
Articolul 3
Articolul 4 din Regulamentul (CEE) nr. 1087/69 se elimină.
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iunie 1974.

Labels: 9
3
15
17